Detail Chigi vázy (650/640 pred Kr.) zobrazujúci hoplitov v akcii.
**Tyrtaios** (starogr. *Τυρταιος*) bol grécky lyrický (elegický) básnik v 7. storočí pred Kr.

Tyrtaios, iónsky elegický básnik zo 7. storočia ped Kr. bol možno pôvodne aténsky učiteľ (ale to je málo pravdepodobné, je tiež možné, že pochádzal z Milétu). Pred druhou messénskou vojnou (vypukla najskôr v polovici 7. stor. pred Kr.) žil v Sparte a povzbudzoval Sparťanov vojenskými piesňami v elegickom distichu, aby dobyli Messéniu, ktorá sa snažila zbaviť spartskej nadvlády. Alexandrijskí učenci na prelome 3. a 2. stor. pred Kr. rozdelili jeho básne do piatich kníh (papyrusových zvitkov). Písal pre Sparťanov a bol zakladateľom spartskej vojenskej poézie (zbásnil kódex vojenských a občianskych povinností Sparťanov). Tyrtaios zomrel okolo roku 637 pred Kr.

Z Tyrtaiovych diel sa do dnešných dní zachovalo len niekoľko fragmentov (necelých 200 veršov). V jeho elégiach sa striedal daktylsky hexameter (metrum epickej poézie) s pentametrom. Výraz *elegos* je možno odvodený od slova označujúceho *flautu*, ktorá kedysi pravdepodobne doprevádzala prednes. Dĺžka týchto zachovaných fragmentov sa značne líši. Tri z týchto elegií sa nám zachovalo na papyrusoch (dva papyrusy zo staroegyptského mesta Oxyrhynchos *P. Oxy. 2824*, *P. Oxy. 3316* a tretí papyrus *P. 11675* v *Hermopolise* (El-Ashmunein)) Ostatné texty sú známe z iných antických diel.

Tyrtaios, podobne ako Homér, píše o radosti víťazov a nešťastí porazených. Oslavuje hrdinskú smrť mladých bojovníkov v boji. Túto česť však, na rozdiel od Homéra, nedopraje iba bojovníkom - šľachticom, a zdôrazňuje, že môže byť dopriata každému. Udatní sú všetci občania Sparty, nie iba niektorí hrdinovia - už byť Sparťanom znamená patriť k elite. Vo svojej slávnej 9. elégii ide Tyrtaios ešte ďalej, keď píše, aby vydržali bojovať až do smrti, lebo cnosť (arété) muža nespočíva v dosiahnutých víťazstvách v zápase alebo behu, ani vo fyzickom vzhľade a sile, v literárnom talente, alebo v spoločenskom postavení, hoci by bol kráľom, ale vo vytrvalosti a zásluhách v boji.

"Zomrieť v prvých radoch je krásne, ak padne v boji  

chrabrý, statočný muž, bojujúci za svoju vlasť.  

Rodnú však opustiť obec a žírne domovské lány,  

žobraním hľadať si chlieb najhoršie je zo všetkých bied ... "

V tomto sa ukazuje vývoj od ideálu bojovníka - hrdinu v tradičnom podaní Homéra, k ideálu viac civilnému - k ideálu občana bojujúceho bok po boku s ostatnými občanmi v slávnej gréckej falange, k ideálu uzavretej občianskej spoločnosti gréckej polis. V tomto ohľade teda Tyrtaios nie je len hovorcom Sparty, ale všetkých gréckych mestských štátov.

Referencie a bibliografia
-------------------------

1. 1 2  Lesley Adkins & Roy A. Adkins. *Starověké Řecko*. Praha : Slovart, 2011. ISBN 978-80-7391-580-3. S. 298.
2. ↑  Pausanias. *Pausaniás, cesta po Řecku II.*. Praha : nakladatelství Svoboda, 1974. 25-027-74. S. 377.
3. 1 2 3   *Kronika ľudstva*. Bratislava : Fortuna print, 1995. ISBN 80-7153-090-5. S. 80.
4. ↑  Václav Marek, Pavel Oliva, Petr Charvát. *Encyklopedie dějin starověku*. Praha : Libri, 2008. ISBN 978-80-7277-201-8. S. 283.
5. ↑  Vojtech Zamarovský. *Grécky zázrak*. Bratislava : Mladé letá, 1990. ISBN 80-06-00122-7. S. 221.
6. 1 2 3 4  PORUBJAK, Matúš. *Umiernená zúrivosť (Nová role* thúridos alké *u Tyrtaia)* [online]. Studia philosophica, 2015. S. 21-31. Dostupné online.
7. ↑  Lesley Adkins & Roy A. Adkins. *Starověké Řecko*. Praha : Slovart, 2011. ISBN 978-80-7391-580-3. S. 273.
8. ↑  LDAB | Leuven Database of Ancient Books, *List of texts*
9. ↑  M. L. West, Oxford University Press, *Greek Lyric Poetry: The Poems and Fragments of the Greek Iambic, Elegiac, and Melic Poets (Excluding Pindar and Bacchylides) Down to 450 BC* str. 13

* *Tento článok je čiastočný alebo úplný preklad článku Tyrtaios ze Sparty na českej Wikipédii.*

Iné projekty
------------

Commons
* Spolupracuj na Commons Commons ponúka multimediálne súbory na tému **Tyrtaios zo Sparty**

  

Autoritné údaje: * BnF: 12197453v
* GND: 11862492X
* ISNI: 0000 0003 8289 5313
* LCCN: nr93040686
* NK ČR: ola2012723276
* VIAF: 266267739
* WorldCat: lccn-nr93040686